Materiál etikety možno rozdeliť do troch hlavných kategórií. Termoetiketa je vyrobená z papiera citlivého na teplo, ktorý by sa mal používať v suchých a normálnych teplotných podmienkach. Tieto typy etikiet sú lacnejšie, ale sú citlivé na vplyvy počasia a neznesú trenie, priame slnečné žiarenie, ani teplo. Veľmi často používané sú aj etikety z bežného papiera, ktoré si však vyžadujú farbiacu TTR pásku na tlač. Výrobné náklady na hotové etikety sú vyššie, no sú odolnejšie voči treniu a slnečnému žiareniu. Samolepiace etikety z plastu (PE, PP, PET a pod.) sú najdrahšie, sú však mimoriadne odolné voči extrémnym poveternostným podmienkam a teplotám. Niektoré typy znesú extra vysoké teploty či dokonca chemikálie. Každý materiál má iné výhody a nevýhody, preto je dôležité zvoliť správnu etiketu produktu alebo obalu.